उस ट्वीट की प्रतिक्रिया में अब जी न्यूज ने पूर्व में सोनू निगम के साथ किए गए छह फिल्मों के करार को रद्द कर दिया है। उल्लेखनीय है कि खबरों को लेकर जी न्यूज की विश्वसनीयता पिछले संसदीय चुनाव के समय से अत्यंत संदिग्ध रही है। उससे पूर्व केंद्रीय मंत्री नवीन जिंदल की कंपनी से कथित तौर पर 100 करोड़ रुपये की जबरन वसूली की कोशिश करने के आरोप में दिल्ली पुलिस द्वारा ‘जी’ समूह के अध्यक्ष सुभाष चंद्रा, ‘जी न्यूज’ के संपादक सुधीर चौधरी और ‘जी बिजनेस’ के संपादक समीर आहलूवालिया के खिलाफ आरोप-पत्र दायर करने और आरोपियों की गिरफ्तारी ने तो इस मीडिया घराने की विश्वसनीयता और बेपर्दा कर दी थी। उसके बाद से जी ग्रुप को किसी राजनीतिक छत्रछाया की तेज तलब लगी और लोकसभा तथा दिल्ली विधानसभा चुनावों में वह साफ साफ भाजपा का तरफदार बन गया। आज भी वह सिलसिला जारी है। दिल्ली चुनावों के दौरान उसी प्रतिशोधी मिजाज में जी न्यूज ने वर्तमान मुख्यमंत्री अरविंद केजरीवाल को टारगेट किया था। जंतर मंतर की घटना ने उसे एक बार फिर बैठे ठाले गंदा खेल खेलने का कुअवसर दे दिया।